পহেলগাঁওয়ে জঙ্গি হামলা, সৌদি সফরে ইতি টানলেন মোদি, রাতেই ফিরছেন দেশে

ওয়েব ডেস্ক: দু’দিনের সৌদি আরবের সফরে গিয়েছিলেন প্রধানমন্ত্রী নরেন্দ্র মোদি (PM Narendra Modi)। জম্মু-কাশ্মীরের পহেলগাঁওয়ে সন্ত্রাসী হামলার (Terror Attack in Pahelgam) খবর পাওয়ার পর সফর শেষ করে রাতে দেশে ফিরছেন মোদি। সূত্রের খবর, এই হামলায় এখনও পর্যন্ত ২৭ জনের মৃত্যুর খবর পাওয়া গিয়েছে। মৃতের সংখ্যা বাড়তে পারে বলে আশঙ্কা করা হচ্ছে। প্রধানমন্ত্রী দেশে ফিরে আসার পর, বুধবার সকালে মন্ত্রিপরিষদ নিরাপত্তা কমিটির বৈঠক হতে পারে। যেখানে দেশের নিরাপত্তা পরিস্থিতি নিয়ে আলোচনা করা হবে। হামলার ঘটনার পর পহেলগাঁওতে ‘সার্চ অপারেশন’ শুরু হয়েছে। পাশাপাশি দিল্লিতে হাই অ্যালার্ট জারি।

মঙ্গলবার সৌদি আরবের উদ্দেশে রওনা হয়েছেন প্রধানমন্ত্রী নরেন্দ্র মোদি। তিনি সেখানে জঙ্গি হামলার খবর পান। এই ঘটনার তীব্র নিন্দা করার পাশাপাশি স্বরাষ্ট্রমন্ত্রী অমিত শাহকে কাশ্মীরে পৌঁছতে নির্দেশ দেন। সন্ধ্যায় শ্রীনগরের যান অমিত শাহ (Amit Shah)। শ্রীনগরে অমিত শাহ পৌঁছতেই সেখানে উচ্চ পর্যায়ের বৈঠকে তিনি বসেন। শুধু তাই নয় জঙ্গি হামলার জেরে সৌদি আরব সফর কাটছাঁট করে আজ রাতে দেশে ফিরছেন প্রধানমন্ত্রী মোদি। সূত্রের খবর, মঙ্গলবার রাতেই জেদ্দা থেকে দিল্লির উদ্দেশে রওনা দেবেন মোদি। এদিন সৌদি সরকার আয়োজিত সরকারি নৈশভোজেও অংশ নেননি প্রধানমন্ত্রী।

আরও পড়ুন: পহেলগাঁওয়ে জঙ্গি হামলায় নিহত বিতানের বাড়িতে অরূপ বিশ্বাস

উল্লেখ্য, পহেলগাঁও হামলায় অন্তত ২৭ জনের মৃত্যু হয়েছে। সংখ্যাটা আরও বাড়তে পারে। এখনও বেশ কয়েকজন হাসপাতালে ভর্তি। পহেলগাঁওয়ে রীতিমতো ধর্মীয় পরিচয় দেখে দেখে হামলা চালানো হয়েছে বলে দাবি প্রত্যক্ষদর্শীদের। স্থানীয় সূত্রের দাবি, জঙ্গিরা এসেছিল সেনার পোশাক পরে। সব মিলিয়ে ৪০ রাউন্ড গুলি চলেছে।

অন্য খবর দেখুন